จิรัฏฐ์ ทองสุวรรณ์

จิรัฏฐ์ ทองสุวรรณ์  (เกิด 20 พฤศจิกายน พ.ศ. 2531)  เป็นนักการเมืองชาวไทย อดีตสมาชิกสภาผู้แทนราษฎรจังหวัดฉะเชิงเทรา สังกัดพรรคประชาชน อดีตโฆษกคณะกรรมาธิการการทหาร สภาผู้แทนราษฎร

 ประวัติ 
จิรัฏฐ์ เกิดเมื่อวันที่ 20 พฤศจิกายน พ.ศ. 2531 บิดารับราชการตำรวจ ด้านครอบครัวสมรสกับนางแพรวนภัสร์ ทองสุวรรณ์ 

สำเร็จการศึกษาระดับปริญญาตรี ศิลปกรรมศาสตรบัณฑิตสาขานิเทศศิลป์ จากมหาวิทยาลัยบูรพา

 การทำงาน 
จิรัฏฐ์เคยทำงานมาแล้วหลายอาชีพไม่ว่าจะเป็น รับเหมาก่อสร้าง เปิดโรงงานผลิตกล่องกระดาษ ทำเครื่องมือช่างแนว DIY ขาย แล้วยังรับรีไซเคิลวัสดุเก่าๆ เช่น พลาสติก ทองแดง และอะลูมิเนียม 

กระทั่งในปี พ.ศ. 2561 จิรัฏฐ์ได้ฟังการบรรยายของ ธนาธร จึงรุ่งเรืองกิจ หัวหน้าพรรคอนาคตใหม่ในขณะนั้นและเกิดความประทับใจ ทำให้เขาตัดสินใจสมัครเป็นสมาชิกพรรคอนาคตใหม่ โดยเขามีจุดประสงค์ที่จะทำงานเบื้องหลังให้กับสำนักงานพรรคอนาคตใหม่ประจำจังหวัดฉะเชิงเทรา ต่อมาในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 พรรคไม่สามารถหาผู้สมัครรับเลือกตั้งในพื้นที่ เขต 4 จังหวัดฉะเชิงเทราได้ จึงทำให้พรรคได้ทาบถามเขามาลงสมัคร ผลปรากฎว่าเขาได้รับเลือกโดยสามารถเอาชนะ พลตำรวจโท พิทักษ์ จารุสมบัติ แชมป์เก่าจากพรรคพลังประชารัฐไปได้ ต่อมาเมื่อพรรคอนาคตใหม่ถูกยุบเขาได้ย้ายเข้าสังกัดพรรคก้าวไกล

ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 เขาลงสมัครในเขตเดิมสังกัดพรรคก้าวไกลและได้รับเลือกเป็นสมัยที่ 2

จิรัฏฐ์มีความโดดเด่นในการอภิปรายด้านการทหาร อาทิ การอภิปรายไม่ไว้วางใจรัฐบาลพลเอก ประยุทธ์ จันทร์โอชา เรื่องการจัดซื้อเครื่องตรวจสอบวัตถุระเบิด GT 200, การอภิปรายวิพากษ์วิจารณ์นโยบายพัฒนาร่วมกองทัพของรัฐบาล เศรษฐา ทวีสิน โดยระบุว่าเป็น “ปาหี่” และไม่มีอะไรใหม่, และการอภิปรายไม่ไว้วางใจรัฐบาล แพทองธาร ชินวัตร เรื่องความล้มเหลวในการปฏิรูปกองทัพ

 สมาชิกสภาผู้แทนราษฎร 
จิรัฏฐ์ ทองสุวรรณ์ ได้รับการเลือกตั้งเป็นสมาชิกสภาผู้แทนราษฎรมาแล้ว 2 สมัย คือ

 การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562  จังหวัดฉะเชิงเทรา สังกัดพรรคอนาคตใหม่ → พรรคก้าวไกล
 การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566  จังหวัดฉะเชิงเทรา สังกัดพรรคก้าวไกล → พรรคประชาชน

 คดีความ 
วันที่ 8 พฤษภาคม พ.ศ. 2567 จิรัฏฐ์ ทองสุวรรณ์ พร้อมทนายความ เข้าพบสารวัตรสอบสวนเพื่อรับทราบข้อหาปลอมแปลงหรือใช้เอกสารราชการปลอม กรณีแสดงใบ สด.43 (ใบรับรองผลการตรวจเลือกทหารกองเกินเข้ารับราชการทหารกองประจำการ หรือใบผ่านทหารเกณฑ์) หลังผู้บัญชาการหน่วยบัญชาการรักษาดินแดนส่งนายทหารพระธรรมนูญเข้าแจ้งความต่อพนักงานสอบสวน สน.ประชาชื่น กรณีเกิดข้อสงสัยการได้มาซึ่งใบผ่านการเกณฑ์ทหาร หรือใบ สด.43 ของจิรัฏฐ์ ว่าอาจได้มาโดยไม่ถูกต้องหรือไม่

วันที่ 28 มิถุนายน พ.ศ. 2567 ศาลอาญาได้พิพากษาจำคุกจิรัฏฐ์ 1 ปี ปรับ 100,000 บาท จากกรณีที่พลอากาศเอก ธเรศ ปุณศรี อดีตเสนาธิการทหารอากาศ และอดีตรองปลัดกระทรวงกลาโหม เป็นโจทก์ฟ้องในความผิดฐานหมิ่นประมาท จากการอภิปรายไม่ไว้วางใจรัฐบาลพลเอก ประยุทธ์ จันทร์โอชา เรื่องการจัดซื้อเครื่องตรวจสอบวัตถุระเบิด GT 200 โดยกล่าวอภิปรายพาดพิงถึงโจทก์ซึ่งมิใช่รัฐมนตรี ทำนองว่าโจทก์เป็นประธานอาวุโสหุ้นส่วนของบริษัท เอวิเอ แซทคอม จำกัด ถือหุ้นผ่านบริษัท ลิบราเวย์ จำกัด เป็นเพื่อนเตรียมทหารรุ่น 6 กับ พลเอก ประวิตร วงษ์สุวรรณ รองนายกรัฐมนตรี ซึ่งโจทก์เป็นทีมงานคนสำคัญในการทำรัฐประหารในประเทศไทย พ.ศ. 2549ด้วย ซึ่งล้วนเป็นเท็จ โดยโทษจำคุกให้รอลงอาญาไว้ 

วันที่ 21 พฤษภาคม พ.ศ. 2568 จิรัฏฐ์ได้รับหมายเรียกผู้ต้องหา สืบเนื่องจากพลอากาศเอก พันธ์ภักดี พัฒนกุล ผู้บัญชาการทหารอากาศ ฟ้องหมิ่นประมาทจากการอภิปรายไม่ไว้วางใจเรื่องสนามงู ว่ากองทัพอากาศเรียกรับค่าชดเชย 3,000 ล้านจากท่าอากาศยานไทย แลกกับการยกเลิกสนามกอล์ฟใจกลางรันเวย์สนามบินดอนเมืองทอ.ฟ้องส.ส.จิรัฏฐ์ อภิปรายไม่ไว้วางใจ ระบุเรียกทอท. 3 พันล้าน ชดเชยเลิกสนามกอล์ฟ

จิรัฏฐ์ถูกตัดสินจำคุก 2 ปี จากการคำตัดสินว่าใช้เอกสารปลอมเป็นใบ สด.43 แต่ไม่ได้ตัดสินว่าเป็นเค้าผู้ทำเอกสารปลอม   ในวันที่ 16 ธันวาคม พ.ศ. 2568

 เครื่องราชอิสริยาภรณ์ 
ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือกและเครื่องราชอิสริยาภรณ์อันมีเกียรติยศยิ่งมงกุฎไทย ประจำปี ๒๕๖๓, เล่ม ๑๓๘ ตอนพิเศษ ๑ ข หน้า ๑๖, ๒๒ มกราคม ๒๕๖๔

 อ้างอิง 

หมวดหมู่:นักธุรกิจชาวไทย
หมวดหมู่:นักการเมืองจากจังหวัดฉะเชิงเทรา
หมวดหมู่:สมาชิกสภาผู้แทนราษฎรจังหวัดฉะเชิงเทรา
หมวดหมู่:นักการเมืองพรรคอนาคตใหม่
หมวดหมู่:นักการเมืองพรรคก้าวไกล
หมวดหมู่:นักการเมืองพรรคประชาชน (พ.ศ. 2567)
หมวดหมู่:บุคคลจากคณะศิลปกรรมศาสตร์ มหาวิทยาลัยบูรพา
หมวดหมู่:ผู้ได้รับเครื่องราชอิสริยาภรณ์ ท.ม.